উদ্ধার ১০ হাজার কেজি অ্যামোনিয়াম নাইট্রেট! চাঞ্চল্য

ওয়েব ডেস্ক : সোমবার সাধারণতন্ত্র দিবস (Republic day 2026)। দেশজুড়ে তা উৎসবের সঙ্গে পালিত হচ্ছে। কিন্তু তার আগেই চাঞ্চল্যকর ঘটনা রাজস্থানে (Rajasthan)। সেখানকার এক ফার্মহাউস থেকে ১০ হাজার কেজি অ্যামোনিয়াম নাইট্রেট (Ammonium nitrate) উদ্ধার করল পুলিশ (Police)। এগুলিকে আরডিএক্স-এর মশলা হিসেবে ব্যবহার করা হয়ে থাকে। সূত্রের খবর, পুলিশ ১৮৭ বস্তা ভর্তি এই বিপুল বিস্ফোরক উদ্ধার করে। ঘটনায় এক ব্যক্তিকে গ্রেফতার করেছে পুলিশ।

পুলিশ সূত্রে খবর, গোপন সূত্রে খবর পেয়ে শনিবার গভীর রাতে রাজস্থানের নাগৌর জেলার হারসৌর গ্রামে অভিযান চালায় পুলিশ (Police)। তার পরেই ওই ফার্ম হাউসে হানা দেন তদন্তকারীরা। সেখান থেকে বস্তা বস্তা ভর্তি অ্যামোনিয়াম নাইট্রেট উদ্ধার হয়। যা দেখে রীতিমতো অবাক হয়েছিলেন তদন্তকারীরাও। এর পাশপাশি বিস্ফোরক তৈরির সামগ্রী উদ্ধার করেছে পুলিশ।

আরও খবর : প্রয়াত কিংবদন্তী সাংবাদিক তথা লেখক মার্ক টালি

জানা যাচ্ছে, এই ঘটনায় সুলেমান খান নামে এক ব্যক্তিকে গ্রেফতার করেছে পুলিশ (Police)। অভিযুক্ত হারসৌর গ্রামের বাসিন্দা। এর আগেও তার বিরুদ্ধে তিনটি মামলা হয়েছিল। তবে কী কারণে এত পরিমাণ বিস্ফোরক মজুত করে রাখা হয়েছিল, সে নিয়ে অভিযুক্ত কিছু জানায়নি বলেই জানা য়াচ্ছে। তবে তাঁকে জিজ্ঞাসাবাদ চালানো হচ্ছে। সঙ্গে কেন্দ্রীয় সংস্থাকেও ঘটনার খবর দেওয়া হয়েছে। তারাও জিজ্ঞাসাবাদ করতে পারে অভিযুক্তকে। তবে মনে করা হচ্ছে, ভারতে বড়সড় নাশকতার ছক ছিল।

গত নভেম্বরে ভয়ংকর বিস্ফোরণ হয়েছিল দিল্লির লালকেল্লার সামনে। সেই ঘটনার আগে হরিয়ানার ফরিদাবাদ থেকে উদ্ধার হয়েছিল ৩৬০ কেজি অ্যামোনিয়াম নাইট্রেট। এর পাশাপাশি আরও ২৯০০ কেজি বিস্ফোরক উদ্ধার হয়েছিল বিভিন্ন জায়গা থেকে। তার পরে এবার রাজস্থান থেকে বিপুল পরিমাণ কেজি অ্যামোনিয়াম নাইট্রেট উদ্ধার হল। যা নিয়ে উদ্বেগের সৃষ্টি হয়েছে।